IZVEDBENA UREDBA KOMISIJE (EU) 2020/1361

z dne 30. septembra 2020

o spremembi Izvedbene uredbe (EU) 2018/2019 glede nekaterih rastlin iz rodu Malus domestica za saditev s poreklom iz Srbije ter nekaterih rastlin iz vrst Acer japonicum Thunberg, Acer palmatum Thunberg in Acer shirasawanum Koidzumi za saditev s poreklom iz Nove Zelandije

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/2031 Evropskega parlamenta in Sveta z dne 26. oktobra 2016 o ukrepih varstva pred škodljivimi organizmi rastlin, spremembi uredb (EU) št. 228/2013, (EU) št. 652/2014 in (EU) št. 1143/2014 Evropskega parlamenta in Sveta ter razveljavitvi direktiv Sveta 69/464/EGS, 74/647/EGS, 93/85/EGS, 98/57/ES, 2000/29/ES, 2006/91/ES in 2007/33/ES (1) ter zlasti prvega in tretjega pododstavka člena 42(4) Uredbe,

ob upoštevanju naslednjega:

(1) Z Izvedbeno uredbo Komisije (EU) 2018/2019 (2) je bil na podlagi predhodne ocene tveganja določen seznam zelo tveganih rastlin, rastlinskih proizvodov in drugih predmetov.

(2) Izvedbena uredba Komisije (EU) 2018/2018 (3) določa posebna pravila v zvezi s postopkom, ki ga je treba upoštevati za izvedbo ocene tveganja iz člena 42(4) Uredbe (EU) 2016/2031 za navedene zelo tvegane rastline, rastlinske proizvode in druge predmete.

(3) Po predhodni oceni tveganja je bilo v Prilogo k Izvedbeni uredbi (EU) 2018/2019 vključenih 35 rastlin za saditev s poreklom iz vseh tretjih držav kot zelo tveganih rastlin, med katerimi so tudi rastline iz rodov Malus Mill. in Acer L.

(4) Srbija je 31. julija 2019 Komisiji predložila zahtevek za izvoz v Unijo eno- do dveletnih cepljenih rastlin za saditev z golimi koreninami v stanju mirovanja iz rodu Malus domestica. Zahtevku je bila predložena zadevna tehnična dokumentacija.

(5) Evropska agencija za varnost hrane (v nadaljnjem besedilu: Agencija) je 13. maja 2020 objavila znanstveno mnenje o oceni tveganja blaga za rastline iz rodu Malus domestica za saditev iz Srbije (4). Opredelila je Erwinia amylovora kot škodljivi organizem za navedene rastline za saditev, ovrednotila ukrepe za zmanjšanje tveganja, opisane v dokumentaciji za navedeni škodljivi organizem, in ocenila verjetnost nenavzočnosti škodljivega organizma.

(6) Na podlagi tega mnenja se šteje, da je fitosanitarno tveganje pri vnosu v Unijo eno- do dveletnih cepljenih rastlin za saditev z golimi koreninami v stanju mirovanja iz rodu Malus domestica s poreklom iz Srbije zmanjšano na sprejemljivo raven, pod pogojem, da se uporabljajo ustrezni ukrepi za zmanjšanje tveganja škodljivega organizma v zvezi z navedenimi rastlinami za saditev. Takšni ustrezni ukrepi so določeni v točki 9 Priloge X k Izvedbeni uredbi Komisije (EU) 2019/2072 (5), zato se navedene rastline za saditev ne bi smele več šteti za zelo tvegane rastline in bi jih bilo treba črtati iz Priloge k Izvedbeni uredbi (EU) 2018/2019.

(7) Nova Zelandija je 29. avgusta 2019 Komisiji predložila zahtevek za izvoz v Unijo eno- do triletnih cepljenih ali okuliranih rastlin za saditev z golimi koreninami v stanju mirovanja in brez listov iz vrst Acer japonicum Thunberg, Acer palmatum Thunberg in Acer shirasawanum Koidzumi. Zahtevku je bila predložena zadevna tehnična dokumentacija.

(8) Agencija je 20. maja 2020 objavila znanstveno mnenje o oceni tveganja blaga za rastline iz rodu Acer spp. za saditev iz Nove Zelandije (6). Opredelila je Eotetranychus sexmaculatus, Meloidogyne fallax, Oemona hirta in Platypus apicalis kot škodljive organizme za navedene rastline za saditev, ovrednotila ukrepe za zmanjšanje tveganja, opisane v dokumentaciji za navedene škodljive organizme, in ocenila verjetnost nenavzočnosti vsakega škodljivega organizma v zvezi z navedenim blagom.

(9) Na podlagi tega mnenja se šteje, da je fitosanitarno tveganje pri vnosu v Unijo eno- do triletnih cepljenih ali okuliranih rastlin za saditev z golimi koreninami v stanju mirovanja in brez listov iz vrst Acer japonicum Thunberg, Acer palmatum Thunberg in Acer shirasawanum s poreklom iz Nove Zelandije zmanjšano na sprejemljivo raven, pod pogojem, da se uporabljajo ustrezni ukrepi za zmanjšanje tveganja škodljivih organizmov v zvezi z navedenimi rastlinami za saditev. Takšni ustrezni ukrepi so zagotovljeni z Izvedbeno uredbo Komisije (EU) 2020/… (7), zato se navedene rastline za saditev ne bi smele več šteti za zelo tvegane rastline in bi jih bilo treba črtati iz Priloge k Izvedbeni uredbi (EU) 2018/2019.

(10) Za izpolnitev obveznosti Unije, ki izhajajo iz Sporazuma Svetovne trgovinske organizacije o uporabi sanitarnih in fitosanitarnih ukrepov (8), bi bilo treba uvoz tega blaga ponovno začeti v najkrajšem možnem času. Zato bi morala ta uredba začeti veljati tretji dan po objavi.

(11) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Sprememba Izvedbene uredbe (EU) 2018/2019 Priloga k Izvedbeni uredbi (EU) 2018/2019 se spremeni v skladu s Prilogo k tej uredbi.

Člen 2 Začetek veljavnosti Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 30. septembra 2020 Za Komisijo Predsednica Ursula VON DER LEYEN

(1) UL L 317, 23.11.2016, str. 4.

(2) Izvedbena uredba Komisije (EU) 2018/2019 z dne 18. decembra 2018 o začasnem seznamu zelo tveganih rastlin, rastlinskih proizvodov ali drugih predmetov v smislu člena 42 Uredbe (EU) 2016/2031 in seznamu rastlin, za katere se pri vnosu v Unijo ne zahteva fitosanitarno spričevalo, v smislu člena 73 navedene uredbe (UL L 323, 19.12.2018, str. 10).

(3) Izvedbena uredba Komisije (EU) 2018/2018 z dne 18. decembra 2018 o določitvi posebnih pravil v zvezi s postopkom, ki ga je treba upoštevati za izvedbo ocene tveganja zelo tveganih rastlin, rastlinskih proizvodov in drugih predmetov v smislu člena 42(1) Uredbe (EU) 2016/2031 Evropskega parlamenta in Sveta (UL L 323, 19.12.2018, str. 7).

(4) Odbor PHL EFSA (Odbor EFSA za zdravje rastlin), 2020. Scientific Opinion on the commodity risk assessment of Malus domestica plants from Serbia (Znanstveno mnenje o oceni tveganja blaga za rastline iz vrste Malus domestica iz Srbije). EFSA Journal 2020;18(5):6109, 53 str. https://doi.org/10.2903/j.efsa.2020.6109.

(5) Izvedbena uredba Komisije (EU) 2019/2072 z dne 28. novembra 2019 o določitvi enotnih pogojev za izvajanje Uredbe (EU) 2016/2031 Evropskega parlamenta in Sveta, kar zadeva ukrepe varstva pred škodljivimi organizmi rastlin, ter razveljavitvi Uredbe Komisije (ES) št. 690/2008 in spremembi Izvedbene uredbe Komisije (EU) 2018/2019 (UL L 319, 10.12.2019, str. 1).

(6) Odbor PHL EFSA (Odbor EFSA za zdravje rastlin), 2020. Scientific Opinion on the commodity risk assessment of Acer spp. plants from New Zealand (Znanstveno mnenje o oceni tveganja blaga za rastline iz vrste Acer spp. iz Nove Zelandije). EFSA Journal 2020; 18(5):6105. https://doi.org/10.2903/j.efsa.2020.6105.

(7) Izvedbena uredba Komisije (EU) 2020/XXX z dne 30. septembra 2020 o spremembi Izvedbene uredbe (EU) 2020/1213 o fitosanitarnih ukrepih za vnos v Unijo nekaterih rastlin iz vrst Acer japonicum Thunberg, Acer palmatum Thunberg in Acer shirasawanum Koidzumi za saditev s poreklom iz Nove Zelandije (glej stran … tega Uradnega lista).

(8) Sporazum Svetovne trgovinske organizacije o uporabi sanitarnih in fitosanitarnih ukrepov (sporazum SPS), https://www.wto.org/english/tratop_e/sps_e/spsagr_e.htm.